**Второ състезание по права на човека**

 В периода 2-4 декември в Пловдив се проведе второто за 2022 г.издание на състезанието по права на човека *(Moot Court Competition)*. Негов организатор бе Европейската асоциация на студентите по право в Пловдив (ЕЛСА) в партньорство с Юридическия факултет (ЮФ) и Студентския съвет на Пловдивския университет ,,Паисий Хилендарски", Математическа гимназия „Академик Кирил Попов“ гр. Пловдив (МГ), Административен съд – гр. Пловдив, Пловдивската адвокатска колегия, издателствата „Сиби“ и „Сиела“, както и “Кока-Кола Хеленик ботълинг къмпани България” АД. Събитието е част от поредицата прояви, посветени на множество юбилеи (300 години от рождението на Паисий Хилендарски, 50 години от създаването на МГ, 30 години от създаването на ЮФ), като сложи край и на честването на 10-годишния рожден ден на ЕЛСА Пловдив.

 По замисъл на организаторите, състезанието беше предназначено, както за студенти по право, така и за ученици, съобразено с нивото на техните познания по право. Участие взеха ученици от горните курсове на различни средни училища от града, сред които бяха МГ, Търговската гимназия и гимназиите с хуманитарен и езиков профил, както и студенти от ЮФ на Пловдивския и на Софийския университет.

Състезанието се проведе в два поредни дни, като участниците бяха разделени в два потока в отбори по двама. Те отстояваха своите позиции по подготвени специално за състезанието и предварително предоставени казуси с международен елемент по приложението на Европейската конвенция за защита правата на човека и основните свободи (ЕКПЧ). Съгласно регламента на състезанието всеки отбор защитаваше позицията на ищец и тази на ответник по поставения казус. Съдии бяха бивши и активни състезатели в международни състезания по право, преподаватели от ЮФ и практикуващи юристи.

 Първите два кръга бяха проведени в сградата на МГ. Етапите на състезанието бяха с елиминаторен характер, като се излъчиха по четири отбора от поток (ученици и студенти), които продължиха надпреварата към полуфиналите. Преценката бе направена на база цялостното им представяне и оценките от съдиите в състезанието.

Полуфиналите се проведоха в неделния ден в сградата на Административния съд. Класиралите се участници изложиха своите най-силни аргументи и се насладиха на преживяването и възможността не просто да присъстват в съдебна зала, а да встъпят в ролите на защитници, пледиращи в полза на подзащитните им страни.

 На церемонията по награждаването участниците получиха своите призове за отлично представяне. Специални награди бяха връчени на победителите - студентите от трети курс на ЮФ на Пловдивския университет Линда Бонева и Габриела Иванова, както и учениците от 10 и 11 клас на НТГ - Божидара Божилова и Мартин Стратев. Награда от Адвокатска колегия град Пловдив връчи нейният председател - адвокат Георги Баев.

 **Дияна Парпарова, студент**